ขอคืนภาษีรถคันแรกทะลุ2หมื่นล.
สรรพสามิตปลื้ม คนแห่เข้าโครงการรถคันแรกทะลัก 2.9 แสนราย วงเงินทะยานแตะ 2.1 หมื่นล้านบาท
12 ต.ค. 2555

สรรพสามิตปลื้ม คนแห่เข้าโครงการรถคันแรกทะลัก 2.9 แสนราย วงเงินทะยานแตะ 2.1 หมื่นล้านบาท 
นายสมชาย พูลสวัสดิ์ อธิบดีกรมสรรพสามิต เปิดเผยว่า ขณะนี้มีประชาชนขอใช้สิทธิในโครงการคืนภาษีรถยนต์คันแรก ไม่เกิน 1 แสนบาทแล้ว จำนวน 2.92 แสนราย คิดเป็นวงเงิน 2.12 หมื่นล้านบาท 
ขณะนี้กรมบัญชีกลางอยู่ระหว่างการทำเรื่องขอจัดสรรงบประมาณกลางปี 2556 เพิ่มเติม เพื่อนำมาใช้ในการจ่ายคืนภาษีให้กับประชาชนที่เข้าร่วมโครงการ เนื่องจากกรมบัญชีกลางได้มีการจัดเตรียมวงเงินในส่วนแรกไว้เพียง 7,500 ล้านบาท ซึ่งไม่เพียงพอรองรับความต้องการในส่วนดังกล่าว
นอกจากนี้ ประเมินว่าจนถึงเวลาสิ้นสุดโครงการในวันที่ 31 ธ.ค.นี้ น่าจะมีประชาชนสนใจเข้าร่วมโครงการราว 4 แสนราย ไม่น่าจะเกินเป้าที่รัฐบาลตั้งไว้ที่ 5 แสนราย เพราะเหลือระยะเวลาในการดำเนินโครงการเพียง 2-3 เดือนเท่านั้น
นายสมชาย กล่าวว่า เป้าหมายการจัดเก็บภาษีของกรมในปีงบ ประมาณ 2556 อยู่ที่ 4.12 แสนล้านบาท โดยตัวเลขดังกล่าวอยู่บนสมมติฐานที่ว่าไม่มีการเพิ่มการจัดเก็บภาษีสรรพสามิตน้ำมันดีเซลตลอดปีงบประมาณ
ทั้งนี้ ในปีงบประมาณ 2556 กรมสรรพสามิตตั้งเป้าเก็บภาษีน้ำมันโดยไม่รวมภาษีสรรพสามิตน้ำมันดีเซล อยู่ที่ 8.07 หมื่นล้านบาท จากปีงบประมาณ 2556 จัดเก็บอยู่ที่ 6 หมื่นล้านบาท
ภายหลังการปรับขึ้นภาษีสุราและยาสูบ ส่งผลทำให้การจัดเก็บภาษีดังกล่าวของกรมชะลอตัวลง 3 เดือน โดยในเดือนแรกการจัดเก็บชะลอลง 50% เดือนที่ 2 ชะลอลง 30% และเดือนที่ 3 ชะลอลง 20%แต่ในแง่ของเม็ดเงินภาษีในระยะยาวจะปรับตัวเพิ่มสูงขึ้น